有宋死孝毛子仁哀辭
作者：楊萬里
朝代：宋

paragraphs: 灝穹睠宋，方郅隆些。
篤生仁皇，實叡聰些。
二堯兩舜，復時雍些。
杜韓富范，再夔龍些。
巍蕩奮熙，起丕功些。
歐陽伯仲，軻與雄些。
雲昭漢回，炳文風些。
麟在靈囿，鳳在桐些。
金芝專車，朱草叢些。
懸藜結綠，牣紫宮些。
靈蛇照乘，玉府充些。
大江之西，文江東些。
毛伯苗裔，河嶽鍾些。
三辰五緯，韞心胸些。
如漢賈生，與終童些。
年未弱冠，收科崇些。
連收制科，天動容些。
玉映漢臺，驚群公些。
棄官如泥，子職恭些。
死孝倚廬，神明通些。
文行有煒，垂無窮些。
與宋一經，相始終些。
凍黎百年，養萬鍾些。
草腐菌朽，花霣空些。
有宋孝子，蔚岱嵩些。